鵝湖山
作者：葉夢得
朝代：宋

paragraphs: 鵝王牧群鵝，濁世肯下遊。
積水近天闕，有時戲沉浮。
老禪天人師，領略傾九州。
初開選佛場，坐斷諸峰頭。
當時江東西，海納吞衆流。
歲晚徙山麓，華堂跨龍樓。
至今韋公碑，照耀蒼崖幽。
陳迹記往昔，登臨縱冥搜。
重來歲月疾，俯仰五十秋。
撫事一太息，何從問馬牛。
惟餘拱把木，百尺環道周。
成壞各有時，干戈今少休。
空懷三宿戀，爲汝半日留。
鐘聲遠送客，霧雨昏林丘。